Covid-19-statistieke: Nuwe gevalle daal weer(Argieffoto: Unsplash) Die algehele getal nuwe gevalle van Covid-19 – altesame 648 nuwe gevalle – is minder as ŉ dag tevore (816) en is ook laer as die gemiddelde getal nuwe gevalle oor die vorige sewe dae (818). Dít terwyl die positiwiteitskoers in hierdie stadium op 2,9% staan. Volgens die Nasionale Instituut vir Oordraagbare Siektes (Nios) is daar tans 32 572 aktiewe gevalle van die virus. Die meeste hiervan is in KwaZulu-Natal (18%), gevolg deur Gauteng en die Wes-Kaap (17% elk), die Noord-Kaap (14%), die Oos-Kaap (11%), die Vrystaat (10%), Mpumalanga (7%), Noordwes (5%) en Limpopo (1%). Daar is in hierdie stadium reeds meer as 2,9 miljoen gevalle van die virus in Suid-Afrika bevestig en meer as 2,7 miljoen mense het reeds van die siekte herstel. Nog 25 sterftes is bevestig, wat die algehele sterftesyfer op 88 317 te staan bring. Volgens die Nios is net minder as 18 miljoen toetse tot dusver vir Covid-19 gedoen. Hiervan is 22 098 sedert die vorige verslag afgehandel. Net 21 867 dosisse entstof is Sondag toegedien en bring die algehele getal dosisse wat reeds toegedien is, op net meer as 19,04 miljoen te staan.